РЕГЛАМЕНТ ЗА ИЗПЪЛНЕНИЕ (ЕС) № 440/2012 НА КОМИСИЯТА
от 24 май 2012 година
за изменение на Регламент за изпълнение (ЕС) № 439/2011 относно дерогация от Регламент (ЕИО) № 2454/93 във връзка с определението на понятието „продукти с произход“, установено в рамките на схемата на общите тарифни преференции, с цел отчитане на специалната ситуация на Кабо Верде по отношение на износа на някои рибни продукти за Европейския съюз
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (1), и по-специално член 247 от него,
като взе предвид Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (2), и по-специално член 89, параграф 1, буква б) от него,
като има предвид, че:
(1)
С Регламент (ЕО) № 815/2008 (3) Комисията предостави на Кабо Верде дерогация от правилата за произход, установени в Регламент (ЕИО) № 2454/93. С Регламент за изпълнение (ЕС) № 439/2011 (4) Комисията предостави на Кабо Верде нова дерогация от посочените правила за произход (5). Тази дерогация изтече на 31 декември 2011 г.
(2)
С писмо от 21 ноември 2011 г. Кабо Верде подаде молба за удължаване на гореспоменатата дерогация за период от три години, т.е. от 2012 до 2014 г. Молбата се отнася за количество от 2 500 тона приготвени храни или консерви от филета от скумрия и 875 тона приготвени храни или консерви от обикновена ауксида или ивичеста ауксида.
(3)
През периода 2008-2011 г. общите годишни количества по предоставената на Кабо Верде дерогация значително допринесоха за подобряване на положението в рибопреработвателния отрасъл на Кабо Верде. Те доведоха и до известна степен до възобновяване на традиционния флот на Кабо Верде, който е от жизненоважно значение за страната. Пълното възстановяване на флота на Кабо Верде в предвидената степен обаче изисква по-нататъшно увеличаване на наличния капацитет за осигуряване на достатъчно суровини с произход за рибопреработвателната промишленост на Кабо Верде.
(4)
В молбата се посочва, че без дерогацията ще бъде сериозно накърнена способността на рибопреработвателната промишленост на Кабо Верде да продължава да изнася за Съюза, което може допълнително да забави развитието на флота на Кабо Верде за малък пелагичен риболов.
(5)
Дерогацията следва да осигури на Кабо Верде достатъчно време да се подготви за спазването на правилата за придобиване на преференциален произход. Затвърждаването на резултатите, постигнати от Кабо Верде в стремежа към възстановяване на местния риболовен флот, изисква допълнително време.
(6)
С цел ограничаване на временната дерогация до периода, необходим на Кабо Верде да постигне съответствие с правилата, дерогацията следва да бъде предоставена за период от три години, т.е. от 2012 до 2014 г., по отношение на годишни количества от 2 500 тона приготвени храни или консерви от филета от скумрия и 875 тона приготвени храни или консерви от обикновена ауксида или ивичеста ауксида.
(7)
С цел да се гарантира непрекъснатост на износа от Кабо Верде за Съюза, дерогацията следва да се предостави с обратна сила от 1 януари 2012 г.
(8)
С оглед на яснотата е уместно да се посочи изрично, че единствените суровини без произход, които се използват за производството на приготвени храни или консерви от филета от скумрия и приготвени храни или консерви от филета от обикновена ауксида и ивичеста ауксида с кодове по КН 1604 15 11 и ex 1604 19 97, следва да бъдат скумрия, обикновена ауксида или ивичеста ауксида от позиция 0302 или 0303 по ХС, за да може дерогацията да се приложи по отношение на приготвените храни или консерви от филета от скумрия, обикновена ауксида и ивичеста ауксида.
(9)
Тъй като от 1 януари 2012 г. код по КН 1604 19 98 беше заменен с код по КН 1604 19 97, следва да се актуализират кодовете по КН на продуктите, за които се предоставя дерогацията.
(10)
Поради това Регламент за изпълнение (ЕС) № 439/2011 следва да бъде съответно изменен.
(11)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Регламент за изпълнение (ЕС) № 439/2011 се изменя, както следва:
1)
Членове 1 и 2 се заменят със следното:
„Член 1
Чрез дерогация от членове 72, 73 и 75-79 от Регламент (ЕИО) № 2454/93 следните стоки се разглеждат като продукти с произход от Кабо Верде в съответствие с разпоредбите на членове 2, 3 и 4 от настоящия регламент:
а)
приготвени храни или консерви от филета от скумрия с кодове по КН 1604 15 11 и ex 1604 19 97, произведени в Кабо Верде от скумрия без произход от позиция 0302 или 0303 по ХС;
б)
приготвени храни или консерви от филета от обикновена ауксида или ивичеста ауксида с код по КН ex 1604 19 97, произведени в Кабо Верде от обикновена ауксида или ивичеста ауксида без произход от позиция 0302 или 0303 по ХС.
Член 2
Дерогацията, предвидена в член 1, се отнася за продукти, изнесени от Кабо Верде и декларирани за свободно обращение в Съюза при спазване на условията, посочени в член 74 от Регламент (ЕИО) № 2454/93, за периодите от 1 януари 2011 г. до 31 декември 2011 г., от 1 януари 2012 г. до 31 декември 2012 г., от 1 януари 2013 г. до 31 декември 2013 г. и от 1 януари 2014 г. до 31 декември 2014 г. в рамките на количествата, посочени в приложението срещу всеки внесен продукт.“
2)
Приложението се заменя с текста, посочен в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2012 г.
Настоящият регламент е задължителен в своята цялост и се прилага пряко в държавите членки в съответствие с Договорите.
Съставено в Брюксел на 24 май 2012 година.